作者:李益
標題:來從竇車騎行
內容:束發逢世屯，懷恩抱明義。讀書良有感，學劍慚非智。遂別魯諸生，來從竇車騎。追兵赴邊急，絡馬黃金轡。出入燕南陲，由來重意氣。自經皋蘭戰，又破樓煩地。西北護三邊，東南留一尉。時過欻如雲，參差不自意。將軍失恩澤，萬事從此異。置酒高臺上，薄暮秋風至。長戟與我歸，歸來同棄置。自酌還自飲，非名又非利。歌出易水寒，琴下雍門淚。出逢平樂舊，言在天階侍。問我從軍苦，自陳少年貴。丈夫交四海，徒論身自致。漢將不封侯，蘇卿勞遠使。今我終此曲，此曲誠不易。貴人難識心，何由知忌諱。